П Р Е Д Л О Г

На основу члана 2. став.1. тачка 7. Закона о комуналним делатностима („Сл.гласник РС“, бр.88/2011 и 104/2016. год.), члана 32. а у вези са чланом 20. став 1. тачка 5. Закона о локалној самоуправи („Сл.гласник РС“, бр. 129/2007 и 83/2014- и др.закон) и члана 41. Статута општине Димитровград („Сл. града Ниша“, бр.28/14, 72/15 и 156/2016.год.) Скупштина општине Димитровград на седници дана \_\_\_\_\_\_\_\_\_2017. год. донела је:

**ОДЛУКА**

**о јавним паркиралиштима**

**I Опште одредбе**

Члан 1.

Овом Одлуком утврђују се врсте јавних паркиралишта, управљање, одржавање и коришћње јавних паркиралишта, наплата паркирања и уклањање непрописно паркираних возила са јавних паркиралишта и других површина одређених овом одлуком, на територији насељеног места Димитровград.

Члан 2.

Управљање, одржавање и коришћење јавних паркиралишта, у смислу одредаба ове одлуке је комунала делатност од интереса за општину Димитровград.

II Појам и врсте јавних паркиралишта

Члан 3.

Јавним паркиралиштима, у смислу одредаба ове одлуке, сматрају се јавне површине које су уређене за паркирање возила, јавни објекти изграђени за паркирање и гаражирање моторних возила са ограниченим и неограниченим временом трајања паркирања и друге јавне површине које се одреде за паркирање возила. Јавна паркиралишта могу бити општа и посебна.

Члан 4.

Општа паркиралишта су делови коловоза, тротоара или површине између коловоза и тротоара посебно обележене за паркирање моторних возила.

Општа паркиралишта одређује одељење општинске управе надлежно за послове саобраћаја.

Члан 5.

Посебна паркиралишта су објекти и површине који су изграђени и уређени за паркирање моторних возила као и унутар блоковска паркиралишта на јавним површинама.

Посебна паркиралишта се изграђују и уређују у складу са одговарајућим урбанистичким планом.

Члан 6.

Одељење општинске управе надлежно за послове саобраћаја може одредити и неуређене јавне површине за привремено паркирање возила, уколико се за тим укаже потреба.

Предлог из претходног става треба да садржи ознаку катастарске парцеле, услове за укључење на саобраћајне површине, податке о техничким условима које издају јавна предузећа и друге услове за уређење грађевинске парцеле и грађење објекта.

Члан 7.

Јавним паркиралиштима, у смислу одредаба ове одлуке, не сматрају се посебни простори за паркирање моторних возила који припадају одређеном објекту (предузеће, установа, такси стајалиште и др.).

**III Управљање, одржавање и коришћење јавних паркиралишта**

Члан 8.

Услове и начин паркирања возила на јавним паркиралиштима (у даљем тексту: паркиралишта) утврђује одељење општинске управе надлежно за послове саобраћаја.

Члан 9.

Делатност управљања, одржавања и коришћења паркиралишта на територији насељеног места Димитровград врши Јавно предузеће „Комуналац“ (у даљем тексту: вршилац комуналне делатности).

Члан 10.

Вршилац комуналне делатности дужан је да на паркиралишту постави адекватну сигнализацију која садржи обавештење о начину паркирања, начину наплате локалне комуналне таксе за коришћење простора за паркирање друмских моторних возила и прикључних возила на паркиралиштима (у даљем тексту: такса), времену паркирања и временском ограничењу паркирања, као и да паркиралиште обележи хоризонталном сигнализацијом.

Дужност вршиоца комуналне делатности је да паркиралишта, ознаке и објекте на паркиралишту одржава у исправном стању.

Члан 11.

Вршилац комуналне делатности врши наплату таксе, резервише простор за паркирање, издаје претплатне карте за паркирање, уклања непрописно паркирана возила и исто чува на за ту намену одређеном простору.

Вршилац комуналне делатности нема обавезу чувања возила на паркиралиштима и не сноси одговорност за оштећење или крађу возила на истим.

Члан 12.

Под условима утврђеним овом одлуком, паркиралишта се користе за паркирање путничких возила правних и физичких лица.

Аутобуси, теретна моторна возила, прикључна возила и камп приколице, на територији насељеног места Димитровград, могу се паркирати само на посебно одређеним паркиралиштима за ту врсту возила.

Вршилац комуналне делатности је дужан да на паркиралиштима на којима постоји могућност за то, обележи места за паркирање возила особа са инвалидитетом.

Категорије особа са инвалидитетом који могу користити паркиралишта из става 3. овог члана, као и услове за добијање посебних налепница за обележавање возила ових категорија корисника, утврђује својим актом општинско веће.

Члан 13.

У категорији возило особа са инвалидитетом може бити само путничко возило са важећом налепницом прописаног изгледа, исправно постављеном, а којом управља, особа са инвалидитетом, без или са технички прилагођеним и атестираним командама за погон и заустављање возила, као и обележено путничко возило којим се особа са инвалидитетом превози од стране другог лица – возача, уз поседовање потврде о издатој налепници од стране надлежне општинске управе.

Категорија учесника у саобраћају из става 1. овог члана је дужна да, на захтев контролора, покаже потврду о издатој налепници од стране надлежне општинске управе. Возило са прописаном налепницом, а без наведене потврде, нема статус возила инвалидног лица и не може користити овом одлуком прописану бенефицију. Ограничења времена паркирања утврђених за одређену зону из члана 14. ове одлуке односе се и на лица из става 1.овог члана.

Члан 14.

Општинско веће, на предлог одељења општинске управе надлежног за послове саобраћаја, одређује паркиралишта у оквиру зона из става 4. овог члана на којима ће се вршити наплата таксе.

Општинско веће, на предлог одељења надлежног за комуналне послове, утврђује трошкове уклањања возила и то: трошкове поступка, одношења возила, лежарине и друге доспеле трошкове.

Висина таксе зависи од локације и степена уређености и опремљености паркиралишта, а утврђује се по зонама из става 4.овог члана.

За наплату таксе утврђују се следеће зоне:

**I – црвена зона обухвата паркиралишта:**

1. Паркиралиште у улици Балканска од улице Христо Ботев до улице Нишава 1
2. Паркиралиште у улици Трг Зорана Ђинђића

**II - Зелена зона обухвата паркиралишта**

1. Паркиралиште у улици Нишава од улице Балканска до улице Трг др. Зорана Ђинђића
2. Паркиралиште у улици Десанка Максимовић од улице Београдске до улице Христе Смирненски
3. Паркиралиште у улици Христо Ботев.

Члан 15.

Одељење општинске управе надлежно за послове саобраћаја може својим решењем, на захтев државних органа, јавних предузећа, установа, других правних лица и предузетника одредити део паркиралишта који ће користити подносилац захтева за паркирање службених возила (резервисани паркинг), уз плаћање одговарајуће таксе, уколико се тиме битно не ремети капацитет паркиралишта.

**IV Наплата паркирања**

Члан 16.

За коришћење паркиралишта корисник је дужан да плати одговарајућу таксу куповином паркинг карте или електронским путем.

Таксу из става 1. овог члана плаћа корисник паркиралишта.

Корисником паркиралишта у смислу одредба ове одлуке сматра се возач или власник возила, ако возач није идентификован.

Изузетно од става 1. овог члана корисник паркиралишта може таксу платити накнадно, по налогу за плаћање на начин и под условима прописаним чланом 22. ове Одлуке.

Члан 17.

Корисник паркиралишта је обавезан да:

1. плати коришћење паркинг места према времену задржавања на прописан начин,
2. поступа у складу са дозвољеним временом коришћења паркинг места утврђеним актом из члана 14. ове одлуке,
3. користи паркинг место у складу са саобраћајним знаком, хоризонталном и вертикалном сигнализацијом којом је означено паркинг место.

Члан 18.

За паркирање возила органа општине Димитровград, хитне помоћи, полиције и ватрогасних возила, када у вршењу службе користи паркиралишта, не наплаћује се такса.

Такса се не наплаћује за возила лица са инвалидитетом, која су обележена, посебним налепницама.

Члан 19.

Поједини корисници (станари, корисници пословних простора) могу паркиралишта користити као повлашћени или претплатници корисници, под условима и на начин утврђен актом вршиоца комуналне делатности, на који претходну сагласност даје општинско веће.

Повлашћеним корисницима из става 1. овог члана вршилац комуналне делатности издаје повлашћену паркинг карту која се може користити искључиво за возило за које је ова карта издата.

Повлашћени корисници из става 1. овог члана паркиралишта могу да користе само по једном основу.

Члан 20.

Корисник паркиралишта може се определити да таксу плати:

* куповимом и истицањем паркинг карте са унутрашње стране предњег ветробранског стакла возила или електронским путем.
* Паркинг карта може се купити као сатна, двосатна или дневна.
* Плаћањем таксе из начин из става 1.овог члана корисник паркиралишта стиче право коришћења паркинг места и прихвата прописане услове за коришћење паркиралишта.

Члан 21.

Контролу паркирања, односно исправност коришћења паркираличта врши овлашћени контролор вршиоца комуналне делатности (у даљем тексту: контролор).

Контролор има службену легитимацију коју издаје вршилац комуналне делатности и мора носити службено одело.

Изглед легитимације и службеног одела контролора утврђује вршилац комуналне делатности посебним актом.

Члан 22.

Када у поступку контроле паркирања, односно исправности коршћења паркиралишта, контролор утврди да корисник паркиралишта није платио таксу у складу са чланом 16. став 1. ове одлуке, издаје кориснику паркиралишта налог за плаћање посебне цене.

Под посебном ценом за коришћење паркиралишта сматра се цена коју корисник паркиралишта плаћа у случају када паркиралиште користи супротно одредбама ове одлуке.

Налог за плаћање посебне цене издаје контролор и уручује га кориснику паркиралишта, причвршћује га на предње ветробранско стакло возила.

Достављање налога за плаћање посебне цене на начин из става 3.овог члана сматра се уредним и доцније оштећење или уништење налога нема утицај на валљаност достављања и не одлаже плаћање.

Сматра се да је корисник паркиралишта поступио по примљеном налогу ако је платио посебну цену у року од 8 дана од дана издавања налога за плаћање, на начин назначен у налогу.

Ако корисник паркиралишта не поступи у складу са ставом 5. овог члана, вршилац комуналне делатности ће покренути поступак наплате потраживања.

**V Уклањање непрописно паркираних возила**

Члан 23.

Забрањено је заустављање и паркирање возила на следећим површинама:

1. у пасажу или пешачком пролазу зграде или испред њих,
2. на дечијим игралиштима и другим местима предвиђеним за рекреацију,
3. на пешачким стазама
4. на местима чијим заузимањем се онемогућава приступ посудама за одлагање смећа,
5. на резервисаним паркинзима, зеленим површинама, парковима, трговима, шеталиштима и манипулативним просторима прилазу згради или паркинг месту,
6. на местима где се налазе шахтови, сливници, окна и слични комунални објекти и уређаји,
7. другим јавним површинама које по својој функцији нису намењене за паркирање возила
8. на паркинг местима обележеним за паркирање возила лица са инвалидитетом, забрањено је заустављање и пркирање свих возила која нису обележена посебним налепницама.

На јавним паркиралиштима забрањено је:

1. 1паркирање возила супротно саобраћајном знаку, хоризонталној и вертикалној сигнализацији као и ометање коришћења јавних паркиралишта на други начин,
2. паркирање нерегистрованог возила,
3. остављање неисправног или хаварисаног, односно прикључног возила без сопственог погона, пловних објеката, као и других ствари и предмета,
4. заузимање паркинг места путем ограђивања или ометање паркирања других возила,
5. постављање ограде или сличне препреке,
6. прање и поправка возила и друге радње које доводе до прљања и уништавања јавног паркинга.

Члан 24.

У случајевима када се јавна паркиралишта користе супротно одредбама ове одлуке комунални инспектор донеће решење да возач ако је присутан одмах уклони возило са паркиралишта, односно јавних површина које нису одређене за паркирање, а под претњом принудног извршења.

Уколико се корисник не налази на лицу места комунални инспектор ће донети решење да се возило уклони у одређеном року о трошку власника.

Приликом уклањања возила вршилац комуналне делатности је дужан да поступа са пажњом доброг домаћина и да чува возило од оштећења, као и да обезбеди чување возила на простору адекватно уређеном и обезбеђеном.

Ако власник возила или возач дође на место где возило паркирано у току уклањања возила, радници вршиоца комуналне делатности ће прекинути уклањање возила, а власник или возач ће сносити трошкове покушаја уклањања. Под покушајем уклањања возила сматра се моменат у ком радници вршиоца комуналне делатности ставе уређај за подизање возила.

Вршилац комуналне делатностије дужан да уклоњено возило чува до тренутка предаје власнику.

Власник је дужан да пре преузимаеа возила плати вршиоцу комуналне делатности трошкове одвожења и чувања возила.

Члан 25.

Трошкови покушаја уклањања возила по решењу комуналног инспектора употребом употребом специјалног возила наплаћују се кориснику према ценовнику из члана 14. став 2. ове одлуке.

**VI Остале одредбе**

Члан 26.

За време чишћење снега са површина из члана 1. ове одлуке може се забранити паркирање возила на тим површинама, а на основу решења одељења општинске управе надлежног за послове саобраћаја.

Предузеће односно предузетик које чисти и уклања снег дужно је да на погодан начин објави на којим ће се површинама и у које време чистити и уклањати снег.

Возач је дужан да уклони своје возило са површина из става 1.овог члана, до истека рока који је решењем из става 1. овог члана утврђен.

Уколико возач не уклони возило у року из претходног става, предузеће односно предузетник, који врши чишћење снега може извршити померање возила на место на којем својим положајем неће ометати чишћење снега, уз обавезу чувања возила од оштећења при померању.

**VII Надзор**

 Члан 27.

Надзор над спровођењем одредба ове одлуке врши општинска управа – одељења надлежна за комуналне послове и послове саобраћаја и комуналне полиције.

Послове инспекцијског надзора над применом одредаба ове одлуке врши комунална инспекција, изузев одредаба члана 10.над чијом применом инспекцијски надзор врши саобраћајна инспекција.

У вршењу надзора овлашћена лица комуналне инспекције односно комуналне полиције изричу и наплаћују новчане казне на месту извршења прекршаја , подносе пријаву надлежном органу за учињено кривично дело, поднесе захтев за покретање прекршајног поступка, обавештавају други надлежан орган да предузме мере из своје надлежности и обављају друге послове прописане законом.

Члан 28.

О наплаћеној новчаној казни на месту извршења прекршаја комуннални инспектор односно комунални полицајац дужан је да учиниоцу прекршаја изда потврду.

Потврда из става 1. овог члана обавезно садржи: податке о учиниоцу прекршаја, означење прекршаја, време и место извршења прекршаја и износ изречене и наплаћене новчане казне.

Ако новчана казна не буде наплаћена на месту извршења прекршаја, комунални инспектор односно комунални полицајац ће учиниоцу прекршаја уручити позив да исту плати у року од осам дана од дана извршења прекршаја и доказ о извршеној уплати достави комуналном инспектору односно комуналном полицајцу, са напоменом да ће уколико исту не плати у прописаном року против њега бити поднет захтев за покретање прекршајног поступка.

**VIII Казнене одредбе**

Члан 29.

Новчаном казном у износу од 50.000,00 до 1.000.000,00 динара казниће се за прекршај вршилац комуналне делатности ако:

1. Не поступи у складу са одредбама члана 10.
2. Не врши послове утврђене у члану 11.
3. Не поступи у складу са одредбом члана 12. став 3.
4. Поступи супротно одредбама члана 18.
5. Не поступи у складу са одредбама члана 19.
6. Поступи супротно одредбама члана 21.
7. Ме поступи у складу са одредбама члана 24. став 3. и 5.

За прекршаје из става 1. овог члана казниће се и одговорно лице вршиоца комуналне делатности новчаном казном од 2.500,00 до 75.000,00

Члан 30.

Новчаном казном од 50.000,00 до 100.000,00 динара казниће се правно лице ако:

1. Поступи супротно одредбама члана 12. став 2.
2. Не поступи у складу са одредбама члана 16.
3. Поступи супротно одредбама члана 17.
4. Поступи супротно забранама из члана 23. став 1. тачке 3, 4, 5, 6, 7. и 8.
5. Предузме радње из члана 23. став. 2. тачке 1,2,3,4. и 5.
6. Поступи супротно одредбама члана 26. став 1.
7. Не поступи у складу са одредбом члана 26. став 1.

За прекршаје из става 1. овог члана казниће се одговорно лице у правном лицу новчаном казном од 2.500,00 до 75.000,00 ,а предузетник новчаном казном од 5.000,00 до 25.000,00 динара

За прекршај из става 1. Овог члана казниће се физичко лице новчаном казном од 2.500,00 до 75.000,00 динара.

Члан 31.

Новчаном казном од 50.000,00 до 1.000.000,00 динара казниће се правно лице – вршилац комуналне делатности чишћење снега ако:

1. Не објави у ком периоду ће се чистити снег са одређених површина (члан 26.став 2.)
2. Не поступа у складу са одредбом члана 26. став 4.

За прекршаје из става 1. Овог члана казниће се одговорно лице у правном лицу новчаном казном од 2.500,00 до 75.000,00 динара, а предузетник новчаном казном од 5.000,00 до 250.000,00

Члан 32.

Новчаном казном која се наплаћује на месту извршења прекршаја у износу од 10.000,00 динара казниће се правно лице ако:

1. Поступи супротно забранама из члана 23. ста1. тачка 1. и 2.
2. Предузима радње из члана 23 став 2. тачка 6.

За прекршаје из става 1. овог члана казниће се одговорно лице у правном лицу новчаном казном која се наплаћује на месту извршења прекршаја у износу од 2.500,00 динара.

За прекршаје из става 1. овог члана казниће се предузетник новчаном казном која се наплаћује на месту извршења прекршаја у износу од 10.000,00

За прекршаје из става 1. овог члана казниће се физичко лице новчаном казном која се наплаћује на месту извршења прекршаја у износу од 2.500,00 динара

У колико наступе потребе за дефинисањем правног оквира за примену репресивних мера у виду специјалног возила „Паук“ или блокатора предузеће које обавља комуналну делатност мора донети одговарајући правилник.

Члан 33.

Даном ступања на снагу ове Одлуке престаје да важи Одлука о јавним паркиралиштима  („Сл. лист Града Ниша“, бр.34/2009).

Члан 34.

Ова Одлука ступа на снагу 8. (осмог) дана од дана објављивања у „Службеном листу Града Ниша“, а објавиће се и на огласној табли СО-е Димитровград.

**О б р а з л о ж е њ е**

Правни основ за доношење ове Одлуке налази се у члану 2. став 1. тачка 7. Закона о комуналним делатностима („Сл.гласник РС“, бр.88/2011 и 104/2016. год.) у коме је предвиђено да су комуналне делатности у смислу овог закона делатности пружања комуналних услуга од значаја за остварење животних потреба физичких и правних лица код којих је јединица локалне самоуправе дужна да створи услове за обезбеђење одговарајућег квалитета, обима, доступности и континуитета, као и надзор над њиховим вршењем у овом случају управљање јавним паркиралиштима.

Чланом 20. став 1. тачка 5. Закона о локалној самоуправави („Сл.гласник РС“, бр. 129/2007 и 83/2014- и др.закон) предвиђено је да Општина, преко својих органа, у складу с уставом и законом уређује и обезбеђује обављање и развој комуналних делатности (пречишћавање и дистрибуција воде, пречишћавање и одвођење атмосферских и отпадних вода, производња и снабдевање паром и топлом водом, линијски градски и приградски превоз путника у друмском саобраћају, одржавање чистоће у градовима и насељима, одржавање депонија, уређивање, одржавање и коришћење пијаца, паркова, зелених, рекреационих и других јавних површина, **јавних паркиралишта**, јавна расвета, уређивање и одржавање гробаља и сахрањивање и др.), као и организационе, материјалне и друге услове за њихово обављање

Овом Одлуком предвиђено је увођење комуналног реда у тренутни систем и регулисање постојећег стања паркирања, централне зоне Димитровграда, на начин који ће омогућити ефикасно упављање расположивим паркинг местима на општим паркиралиштима, посебним паркиралиштима и јавним површинама унутар стамбених блокова у ужем центру града у циљу што ефикаснијег балансирања потражње паркинг места и ограничење понуде паркинг места.

Поред основног циља овом Одлуком се утврђују и услови и начин организовања послова коришћења, уређења и одржавања јавних паркиралишта на коловозу јавних саобраћајница, уређење и начин наплате накнаде за коришће јавних паркиралишта, као и услови за обављања послова уклањања и одвожења непрописно паркираних и напуштених возила до места чувања на територији општине Димитровград.

Број:\_\_\_\_\_\_\_\_\_\_\_\_\_\_\_\_\_\_\_\_\_

У Димитровграду, \_\_\_\_\_\_\_\_\_\_.2017.године

**СКУПШТИНА ОПШТИНЕ ДИМИТРОВГРАД**

 **ПРЕДСЕДНИК**

 **Ђорђе Димов**